Sophie Løhde (V), 2025-04-04:
Tak for det, formand.
Beslutningsforslaget, vi her behandler, fra Enhedslisten, handler om begrænsning af donationer til politiske partier og kandidater.
Enhedslisten foreslår at indføre et såkaldt beløbsloft for den enkeltes årlige bidrag til et parti eller en kandidat, ligesom Enhedslisten vil indføre et forbud mod, at virksomheder, foreninger osv. kan give donationer til partier og kandidater.
Jeg vil starte med at sige, at forslaget her jo er inde at berøre noget sådan helt grundlæggende ved vores folkestyre, nemlig også det, der handler om den enkeltes mulighed for at gøre sin overbevisning gældende, den enkeltes mulighed for at deltage i det politiske liv.
Der er private bidrag for enkeltpersoner en helt legitim form for deltagelse i den politiske debat.
Det er en måde at udøve sin politiske overbevisning på, ligesom at man frit kan vælge at stemme på en kandidat eller et parti, man er enig med, når det er, vi afholder valg her i Danmark, eller at man for den sags skyld kan vælge at skrive et læserbrev til den lokale avis om en sag, der optager en, og på samme måde kan man også vælge at støtte et parti eller en kandidat, man bakker op om, med et økonomisk bidrag.
Så længe der er åbenhed om de bidrag, partier modtager, kan vi hver især som vælgere dermed jo også gøre op med os selv, om vi vil støtte et givent parti eller en kandidat for den sags skyld, som modtager bidrag fra personer, virksomheder eller en forening.
Det er og har været et overordnet princip i reglerne for den private partistøtte.
Det er også derfor, at partier og kandidater i Danmark i dag skal oplyse identiteten på personer eller virksomheder, som yder et større bidrag til dem, og det er derfor, at vi som borgere kan nyde godt af friheden til at støtte et hvilket som helst parti, der tror på det samme, som man selv gør.
Spørgsmålet om foreningers og sammenslutningers mulighed for at yde private bidrag kommer i naturlig forlængelse heraf.
Det er nemlig helt rimeligt, at borgere går sammen i foreninger og diskuterer politik og udveksler holdninger, og lige så rimeligt er det også, at borgere vælger at yde bidrag til politiske partier i forening, hvis de vurderer, at det giver bedre mening for dem.
Det er i øvrigt en af styrkerne ved det danske samfund, at vi mødes i foreninger, og de foreninger bidrager til den demokratiske samtale og det politiske liv.
Igen vil jeg gerne fremhæve, at Partistøtteudvalget i deres betænkning fra 2015 anbefalede, at man fastholdt den mulighed og det dermed burde være muligt for borgere og virksomheder at yde bidrag til partier og kandidater i forening.
Så langt, så godt.
For en begrundelse for beslutningsforslaget her handler bl.a. om, at man ønsker at forhindre aktører i udlandet i at påvirke politiske forhold i Danmark.
Det ønske deler jeg i allerhøjeste grad.
Problemet er bare, at de tiltag, der så bliver brugt, altså de redskaber, man gerne vil tage i brug, ikke er dem, der omhandler oligarker og andet, der står heroppe på tavlen.
Det handler først og fremmest om noget, der vil have betydning for helt almindelige borgere og virksomheder her i Danmark og foreninger, altså dem, som i det daglige deltager i det politiske liv ved at yde støtte til et parti eller en kandidat økonomisk.
Så skåret helt ind til benet handler forslaget jo dermed også om at begrænse deres og den enkeltes mulighed for og frihed til at kunne udøve sin politiske overbevisning gennem økonomiske bidrag.
Men med det sagt, som jeg også var inde på før, kan vi i regeringen sagtens forstå Enhedslistens ønske om, at vi i Folketinget her diskuterer og tager skridt til, hvordan vi kan beskytte det danske demokrati, når det netop handler om indblanding fra fremmede magter og aktører.
I de tider og i den verden, vi lever i, er det nødvendigt, at vi også har en drøftelse, diskussion og debat her i Folketinget af, hvordan det er, vi bedst værner om vores folkestyre.
Derfor er jeg også glad for, at et bredt flertal i Folketinget er enige om og har besluttet, at der bør indføres et forbud mod udenlandske donationer – et flertal, som også Enhedslisten er en del af.
Med et sådant forbud kan vi begrænse udenlandske aktørers mulighed for at påvirke danske valg og dermed dansk politik.
Det er for mig at se et vigtigt tiltag for netop at beskytte det danske folkestyre, uden at vi begrænser muligheden for, at man som borger, lille virksomhed eller andet kan gøre sin indflydelse gældende
Ud fra de samlede betragtninger kan regeringen ikke støtte beslutningsforslaget.